  Виталий Пронин 2-тӥ - 4-тӥ мартэ Удмуртиын нырысьсэ ортчозы спортэз яратӥсьёслэн шудонъёссы. Ӵошатскозы 7 амалъя: куасэн бызьылон, биатлон, конькиен нискылан, тол триатлон, кёрлинг, сноуборд но гурезьысь куасэн нискылан. Вожвылъяськонэ пыриськыны быгато 18 ареслэсь бадӟымъёс, эмъясьёс лэзизы ке. Кызьы пусйиз Удмуртиысь мугорез кыдатон культурая, спортъя но егитъёсын ужан политикая министрлэсь ужзэ быдэсъясь Наталья Гольцова, асьме шаерын Россиысь любительёслэн нырысетӥ тол ӵошатсконъёссы ортчозы. Сое дасян борды басьтӥськизы TITAN но Удмурт Республикаысь Правительство Россиысь Спортъя министерство юрттэмъя. Та вакытэ спортэз яратӥсьёс пӧлын пусйиськон кутскемын, сое ортчытыны луоз mastersgames.ru сайтын. 1-тӥ южтолэзе - ужрадэз сӥё-дано усьтон ужрад; 2-тӥ южтолэзе - кужымзэс эскерозы куасэн бызьылӥсьёс (2-10 иськем), биатлонистъёс (6 иськем), луоз на тол триатлон (2, 4, 3 иськем), сноуборд (квалификация); 3-тӥ южтолэзе - куасэн бызьылон (15 - 30 иськем), биатлон (9 иськем), конькиен бызьылон (500 но 1000 метр, эстафетаен квалификациос), кёрлинг (группаен шудон), гурезьысь куасэн нискылан (квалификация); 4-тӥ южтолэзе - куасэн бызьылонъя эстафетаос, тол триатлон (9, 14, 12 иськем), конькиен нискылан (500 но 1000 метр, эстафетаос), кёрлингъя, сноубордъя но гурезьысь куасэн нискыланъя финалъёс. Та нуналэ ик ужрадэз сӥё-дано ворсан но вормисьёсты ӟечкыланъёс луозы. Валентина Емельянова  